text: 35-årig fængslet for voldtægt af 17-årig
  20 maj 2018 kl. 20.14
  En 35-årig mand fra Esbjerg-området er sigtet for at voldtage en 17-årig pige til Tulipanfesten i Ribe. 
  En festlig aften endte som et mareridt for en 17-årig pige, der lørdag deltog i Tulipanfesten i Ribe. Natten til søndag henvendte hun sig til politiet og fortalte, at hun var blevet voldtaget.
  En 35-årig mand blev søndag sigtet for voldtægten. Det skriver Syd- og Sønderjyllands Politi i en pressemeddelelse. Efter et grundlovsforhør mandag besluttede dommeren at varetægtsfængsle den sigtede i foreløbigt to uger, oplyser Ritzau.
  Voldtægten skete på eller ved festivalpladsen lørdag aften mellem klokken 23 og midnat.
  Politiet har siden ledt efter gerningsmanden, og søndag klokken 16.51 blev en 35-årig mand fra Esbjerg-området sigtet for voldtægten.
  Af hensyn til efterforskningen har Syd- og Sønderjyllands Politi i øjeblikket ikke flere oplysninger.
  